Rīgā, 2024.gada 16.maijā

Degumnieku pamatskolas izglītojamo vecākiem

Cienījamie vecāki!

Paldies Jums par sniegto atbalstu izglītības iestādes akreditācijā un izglītības iestādes vadītājas profesionālās darbības novērtēšanas procesā! Esam pateicīgi tiem vecākiem, kuri piedalījās intervijās ar akreditācijas ekspertu komisiju, kā arī visiem vecākiem, kuri atbalsta skolas ikdienas darbu. Šobrīd, kad akreditācija ir noslēgusies, vēlamies Jūs informēt par tās rezultātiem.

Apkopojot visu iegūto informāciju, akreditācijas ekspertu komisija savā ziņojumā ir paudusi šādus secinājumus:

1. Degumnieku pamatskola ir akreditējama uz 6 gadiem, apliecinot, ka tās darbība atbilst optimālam kvalitātes līmenim. Vērtējot kvalitātes jomas “Atbilstība mērķiem”, ,,Kvalitatīvas mācības”, “Iekļaujoša vide”, “Laba pārvaldība” kopējais kvalitātes līmenis katrā no jomām ir “labi” [[1]](#footnote-1), kas nozīmē, ka izglītības iestāde ievieš nepieciešamās pārmaiņas un ņem vērā mūsdienu prasības, iestādes vadītājai ir zināšanas, kompetences un izpratne par aktuālajiem izglītības attīstības un kvalitātes jautājumiem:

|  |  |
| --- | --- |
| **Joma** | **Kvalitātes vērtējuma līmenis** |
| **Atbilstība mērķiem** | **Labi** |
| **Kvalitatīvas mācības** | **Labi** |
| **Iekļaujoša vide** | **Labi** |
| **Laba pārvaldība** | **Labi** |

1. Degumnieku pamatskolas stiprās puses ir labvēlīga un ģimeniska vide, kas veicina skolēnu personības izaugsmi un vispārcilvēcisko vērtību apguvi, kā arī tiek īstenota atvērta komunikācija visu pušu starpā, kas veicina pozitīvas attiecības darba vidē, eTwinning Skolas iegūtais statuss, kas apliecina iestādes augstos sasniegumus starptautisku projektu īstenošanā, eDrošībā, kā arī ieguldījumu pedagogu digitālās pratības pilnveides veicināšanā.
2. Kā svarīgākos turpmākajos gados izglītības iestādei veicamos darbus akreditācijas ekspertu komisija ir noteikusi mācību procesā īstenot diferenciāciju un individualizāciju, nodrošināt pāreju no pedagogcentrēta uz izglītojamo centrētu un pašvadītu mācību procesu, pilnveidot un dažādot atgriezeniskās saites sniegšanu ikdienas mācību procesā, kā arī izveidot konkrētu plānu, kā uzlabot izglītojamo sniegumu matemātikas centralizētajos eksāmenos, paredzot noteiktas aktivitātes mācību gada plānā.

Akreditācijas ekspertu komisija, veicot savu darbu, izmantoja šādas metodes:

* 1. Intervijas un sarunas ar izglītības iestādes vadītāju, vadītājas vietniekiem, pedagogiem, izglītības iestādes dibinātāja pārstāvjiem, izglītojamiem, izglītojamo vecākiem, atbalsta personālu.
	2. 11 mācību stundu vērošana.
	3. Izglītības iestādes apskate kopā ar iestādes izglītojamiem.
	4. Dokumentu un informācijas analīze (izglītības iestādes pašnovērtējuma ziņojums, izglītības iestādes attīstības plāns, ikgadējais darba plāns, izglītojamo mācību sasniegumu vērtēšanas kārtība, skolvadības sistēma *E–klase*, audzināšanas darba prioritātes trīs gadiem un to izvērtējums, Valsts izglītības informācijas sistēmā pieejamie dati, iekšējās kārtības un drošības noteikumi, tīmekļa platformas *Edurio* aptaujas rezultāti).
	5. Situāciju analīze par pedagoģijas un izglītības iestādes aktuālās darbības jautājumiem.
	6. Tīmekļvietnes <http://degumniekupsk.lv/> un komunikācijas sociālajos medijos izpēte.

Novēlu Jums sekmīgu turpmāko sadarbību ar izglītības iestādes vadību un pedagogiem!

Akreditācijas ekspertu komisijas vadītājs Andrejs Zagorskis

1. Izglītības iestādes darbību un iestādes vadītāja profesionālo darbību vērtē piecos kvalitātes vērtējuma līmeņos: “nepietiekami”; “jāpilnveido”; “labi”; “ļoti labi”; “izcili”. [↑](#footnote-ref-1)